Պերճ Բոշնաղյան

Պերճ Սերգեյի Բոշնաղյան (սեպտեմբերի 1, 1920(1920-09-01), Նոր Բայազետ - հունվարի 5, 2004(2004-01-05), Երևան, Հայաստան), հայ խորհրդային, ինժեներ-երկրաբան, գիտնական, քաղաքական գործիչ։ Երկրաբանահանքաբանական գիտությունների թեկնածու, պրոֆեսոր։ ՀԽՍՀ վաստակավոր երկրաբան (1970)։ Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) մասնակից։ ՀՀ ԱԺ պատգամավոր (1999-2003)։


== Կենսագրություն ==
Պերճ Բոշնաղյանը ծնվել է 1920 թվականին Նոր Բայազետ (Գավառ) քաղաքում, մտավորականի ընտանիքում։ 1922 թվականին Բոշնաղյանների ընտանիքը տեղափոխվել է Երևան։ 1938 թվականին ավարտել է միջնակարգ դպրոցը, 1948 թվականին՝ Երևանի պետական համալսարանի երկրաբանական ֆակուլտետը։


== Մասնակցություն Երկրորդ աշխարհամարտին ==
Պերճ Բոշնաղյանը Երևանի պետական համալսարանի չորրորդ կուրսի ուսանող էր, երբ սկսվեց  Գերմանա-խորհրդային պատերազմը։ Բոշնաղյանն ավարտելով հետևակային ռազմական ուսումնարանի դասընթացները լեյտենանտի կոչմամբ՝ ծառայության է անցել 89-րդ Հայկական Թամանյան հրաձգային դիվիզիայում։ Կռվել է Թամանի թերակղզու, Կերչի, Սևաստոպոլի, Վարշավայի ազատագրման համար, աչքի ընկել 1-ին Բելոռուսական ռազմաճակատի, Ղրիմի դեսանտային ու Վիսլա-Օդերյան գործողությունների ընթացքում, մասնակցել Բեռլինի գրավմանը։ Վարշավայի մատույցներում մարտերի ժամանակ մարտադաշտից դուրս է բերել ծանր վիրավորված գնդի հրամանատարին և փոխարինելով նրան՝ անձամբ գրոհի տարել գումարտակը։ Պարգևատրվել է մարտական, կառավարական պարգևներով, այդ թվում՝ Կարմիր դրոշի, «Հայրենական պատերազմի» 1-ին աստիճանի (3), Կարմիր աստղի (2) շքանշաններով, ինչպես նաև Կովկասի պաշտպանության համար, Բեռլինի գրավման համար և այլ մեդալներով, արժանացել մայորի կոչման, աշխատել դիվիզիայի 526-րդ հրաձգային գնդի շտաբի պետ։ Պատերազմի ավարտից հետո Բոշնաղյանը շարունակել է ընդհատված ուսումը։


== Գործունեություն ==
Համալսարանն ավարտելուց հետո Բոշնաղյանն աշխատանքի է անցել ՀԽՍՀ ԳԱ երկրաբանության ինստիտուտում, այնուհետև՝ Երևանի պետական համալսարանում, 1948-1999 թվականներին դասավանդել է ԵՊՀ-ում, եղել պրոռեկտոր, երկրաբանական ֆակուլտետի դեկան, կիրառական երկրաբանության ամբիոնի  վարիչ։  Հրատարակել է ՀՀ երկրաբանական և բնապահպանական հիմնախնդիրներին նվիրված շուրջ ութսուն աշխատություն և հաշվետվություն։
Բոշնաղյանը մասնակցել է Հայաստանի շրջաններում կատարվող ճարտարագիտաերկրաբանական հետախուզական և կառույցների նախագծերի հիմնավորման աշխատանքներին. Կապանի հանքային դաշտի ճարտարագիտաերկրաբանական պայմանների բազմակողմանի գնահատում և քարտեզագրում, Վանաձորի հեռանկարային Նոր գլխավոր հատակագծի հիմնավորում, երկրաշարժի գոտու երկրաշարժակայուն և այլ արդիական հիմնախնդիրների ուսումնասիրություն։ Որպես երկրաբան-փnրձագետ տվել է եզրակացnւթյnւն Ագարակի, Ազատի, Արթիկի և Մարմարիկի ջրամբարներից տեղի ունեցող ֆիլտրացման կորուստների պատճառների, ինչպես նաև Սևանա լճից ստորերկրյա արտահոսքի, նրա էկոլոգիական վիճակի վերաբերյալ։
1999 թվականի մայիսի 30-ին ՀԿԿ համամասնական ընտրացուցակով ընտրվել է ԱԺ պատգամավոր, եղել ԱԺ սոցիալական, առողջապահության և բնության պահպանության հարցերի մշտական հանձնաժողովի անդամ։ ՀԿԿ խմբակցության անդամ։ ՀԿԿ անդամ։ 

1999-2004  թվականներին եղել է  Հայաստանի վետերանների միության նախագահը։


== Պարգևներ ==
Կարմիր դրոշի շքանշան (21.02.1945 թվական)
Հայրենական պատերազմի առաջին աստիճանի երեք շքանշան (5.06.1944, 19.05.1945, 1985)
Աշխատանքային կարմիր դրոշի շքանշան
Կարմիր աստղի շքանշան (15.02.1944 թվական, 19.05.1944 թվական)
«Կովկասի պաշտպանության համար» մեդալ (13.10.1944 թվական)
«Բեռլինի գրավման համար» մեդալ
Հայկական ԽՍՀ պատվավոր երկրաբան (1970)


== Ծանոթագրություններ ==